Polisiebeamptes vas ná hul glo omkoopgeld eis | Maroela Media
Die drie polisiebeamptes tydens hul hofverskyning. (Foto: Valke)
Drie polisiebeamptes het Maandag in 'n hof in Mpumalanga verskyn nadat hulle glo omkoopgeld geëis het van 'n man wat vir verkragting ondersoek word.
Sers. Bonisile Daphney Mjali (45), sers. Xolani Howard Nxumalo (37) en konst. Thulisile Patricia Mkhatshwa (35) het in die Kabokweni-landdroshof buite Nelspruit verskyn op aanklagte van korrupsie en is op borgtog van R3 000 elk vrygelaat.
Die drie beamptes, almal verbonde aan die polisie se eenheid vir gesinsgeweld, kinderbeskerming en seksuele oortredings, word daarvan beskuldig dat hulle R25 000 van 'n verkragtingbeskuldigde geëis het.
Die beamptes het die beskuldigde glo gebel en meegedeel dat 'n saak teen hom ondersoek word. Hulle het geëis dat hy die bedrag moet betaal ten einde nie in hegtenis geneem te word nie en die saak te laat verdwyn.
Een van die beamptes het glo selfs na die verdagte se werkplek gery en op die geld aangedring. Die beskuldigde het glo gesê hy het nie R25 000 nie, maar kan wel R5 000 in kontant gee.
Kapt. Dineo Lucy Sekgotodi, woordvoerder van die Valke, het gesê die beamptes wou egter minstens R15 000 hê en het aangehou om druk op die beskuldigde uit te oefen vir die geld waarna hy die saak by die Valke aangemeld het.
'n Spesiale operasie is van stapel gestuur om die beamptes op heter daad te betrap, maar die beamptes het deurentyd die samekoms met die beskuldigde uitgestel. Lasbriewe is egter bekom en die beamptes is by hul werkplek in hegtenis geneem.
Die saak teen die beamptes is na 'n hof in Nelspruit oorgeplaas en die beamptes moet weer op 6 Julie in die hof verskyn.
Man gered uit gebou se kelder
Lae gemene………… Dan is dit nou mense wat veronderstel is om ander te beveilig en wettoepassing toe te pas. Waar in jou lewe kan jy polisiebeamptes vertrou of respekteer.
R25000-00 is nie my werk werd nie. Hoe stupid kan mense wees? Wat as dit hul eie kind was wat die slagoffer was?
'n Mens wonder hoeveel verkragters, molesteerders en vroueslaners is op vrye voet as gevolg van hierdie soort korrupsie?
En twee van hulle is vrouens wat blykbaar 'n ander vrou, die klaarblyklike slagoffer, verraai.
Geen respek en trots vir hulle beroep nie. En dit is net die wat uitgevang word, hoeveel honderde van die tipe gevalle word nie eens aangemeld of ondersoek nie. Skokkend, sies!!!!